Medlemmene deles i henhold til foreningens vedtekter i fire kategorier: Utenlandsk adel, dvs. slekter med opprinnelse utenfor Sverige som har eller har hatt adelig status i et annet land enn Sverige og som helt eller delvis er bosatt i Sverige. Dette er den klart største gruppen. Av de mer kjente finner man den fransk-napoleonske hertugslekten d'Otrante og den russiske greveslekten Tolstoy. Svenske slekter som har blitt adlet av andre land (herunder flere grener av huset Bernadotte, bl.a. Bernadotte af Wisborg, marki- og greveslekten Lagergren og slekten von Rothstein). Disse utgjør en mindre gruppe. Slekter som har fått adelskap av den svenske kongen, men ikke blitt introdusert. Disse utgjør en liten gruppe. Våpenførende slekter som har blitt ansett som adelige i Sverige over lengre tid, men hvor adelskapet ikke er bevist. Disse slektene anses likevel som del av den svenske «ointroducerade» adelen fordi de har blitt ansett som adelige over flere generasjoner og er inntatt i de ulike adelskalendrene. Disse utgjør en liten gruppe (herunder bl.a. slektene Munthe, von Sydow, Grill, de Champs).